Park kry Kaart van Afrika-monumentFoto: SANParke Die Kaart van Afrika-monument is in die Agulhas Nasionale Park in die Wes-Kaap bekend gestel. Die departement van toerisme het gesê die simboliek van die kaart bring hulde aan die Afrika-kontinent en dat die monument met ’n omtrek van 30 m spog. Blessing Manale, woordvoerder van dié departement, het gesê die monument is een van die inisiatiewe om besoekers aan die park se besoek te verbeter en om die plaaslike toerisme-ekonomie ŉ hupstoot te gee. Die monument se ontwerp lê korrek volgens die kompas en sluit verskeie Afrika-landmerke in. “Suid-Afrika se ryk biodiversiteit en natuurlike erfenis wat in ons nasionale parke gevind word, is belangrike toerisme-trekpleisters. Foto: SANParke Ons kan net hierdie wonderlike toerisme-aanbod verbeter deur dinge soos die ikoniese Kaart van Afrika-monument by te voeg om onvergeetlike ervarings aan ons besoekers te lewer en te verseker dat hulle terugkeer.” Manale het gesê die finansiering vir die projek was R15 miljoen en dat werk aan 79 gemeenskapslede tydens die jaarlange konstruksie van die monument verskaf is en dat sewe klein ondernemings betrokke was. Die projek het ook die konstruksie van ŉ een kilometer lange pad ingesluit, sowel as die herbelyning van die loopvlak en die rehabilitasie van die terrein. Foto: SANParke